b'\n_START_ARTICLE_\nAkutna odpoved ledvic\n_START_SECTION_\nEpidemiologija\n_START_PARAGRAPH_\nAkutna odpoved ledvic se pogosto pojavlja pri bolnikih, sprejetih v bolni\xc5\xa1nice. Prizadene okoli 3-7\xc2\xa0% hospitaliziranih bolnikov in okoli 25-30\xc2\xa0% bolnikov na oddelkih intenzivne nege.\n_START_SECTION_\nPrerenalni vzroki\n_START_PARAGRAPH_\nPrerenalni vzroki se nahajajo na stopnji pred samimi ledvicami in zmanj\xc5\xa1ujejo prekrvljenost ledvic. Vklju\xc4\x8dujejo sistemske vzroke, kot so hipovolemija, zni\xc5\xbean krvni tlak in sr\xc4\x8dno popu\xc5\xa1\xc4\x8danje, in lokalne motnje ledvi\xc4\x8dnih \xc5\xbeil, na primer skleroza renalne arterije (zo\xc5\xbeitev ledvi\xc4\x8dne dovodnice \xe2\x80\x93 \xc5\xbeile, ki dovaja kri v ledvico) in tromboza renalne vene (nastanek strdka v ledvi\xc4\x8dni odvodnici \xe2\x80\x93 \xc5\xbeili, ki odvaja kri iz ledvice)._NEWLINE_Ledvi\xc4\x8dna ishemija (pomanjkanje krvi v ledvicah) povzro\xc4\x8di motnje delovanja ledvic in/ali zaviranjem glomerulne filtracije.\n_START_SECTION_\nRenalni vzroki\n_START_PARAGRAPH_\nRenalni vzroki so tisti, ki ti\xc4\x8dijo v sami ledvici in vklju\xc4\x8dujejo po\xc5\xa1kodbo ledvi\xc4\x8dnih tubulov, glomerulov ali intersticija. Omenjene po\xc5\xa1kodbe so po navadi posledica glomerulonefritisa, akutne tubulne nekroze ali akutnega intersticijskega nefritisa.\n_START_SECTION_\nPostrenalni vzroki\n_START_PARAGRAPH_\nPostrenalni vzroki se nahajajo v se\xc4\x8dilih, distalno od ledvic, in sicer gre za zaporo v se\xc4\x8dnih poteh. Lahko jo povzro\xc4\x8dijo benigna hiperplazija prostate, ledvi\xc4\x8dni kamni, kamen v se\xc4\x8dniku, obstruiran urinarni kateter ali novotvorba v se\xc4\x8dniku, se\xc4\x8dnici ali ledvici.\n_START_SECTION_\nDiagnoza\n_START_PARAGRAPH_\nAkutna odpoved ledvic se diagnosticira na osnovi klini\xc4\x8dne anamneze in laboratorijskih izvidov. Diagnoza se postavi na osnovi nenadnega poslab\xc5\xa1anja ledvi\xc4\x8dne funkcije, ki se meri z vrednostjo serumskega kreatinina, ali nenadnega zmanj\xc5\xa1anja nastajanja se\xc4\x8da (oligurija).\n_START_SECTION_\nZdravljenje\n_START_PARAGRAPH_\nZa zdravljenje akutne odpovedi ledvic sta pomembna odkritje vzroka ter zdravljenje le-tega. Nadalje rutinska terapija vklju\xc4\x8duje tudi izogibanje snovem, ki so \xc5\xa1kodljive za ledvice (nefrotoksini). Mednje sodijo nesteroidni antirevmatiki (npr. ibuprofen), jodirana kontrastna sredstva, ki se na primer uporabljajo pri CT-ju, ..._NEWLINE_Spremljanje delovanja ledvic poteka z merjenjem serumskega kreatinina ter prostornine izlo\xc4\x8denega se\xc4\x8da._NEWLINE_Specifi\xc4\x8dno zdravljenje je odvisno od vzroka.'